**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.03.2019, ora 08.00 – 11.03.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.03.2019, ora 07.00**

**RÂURI**

Debitele au fost, în general, în creștere ca urmare a efectului combinat al precipitațiilor lichide căzute în interval, cedării apei din stratul de zăpadă și propagării, exceptând râurile din bazinele hidrografice: Vedea, Argeș, Ialomița, Prut, Bârlad, cele din Dobrogea, bazinele mijlocii și inferioare ale Jiului și Oltului, unde au fost relativ staționare.

Creșteri de niveluri și debite ca urmare a cedării apei din stratul de zăpadă s-au înregistrat și pe unele râuri din zonele de munte din jumătatea de sud a țării.

Scurgeri importante pe versanți, torenți, pâraie, viituri rapide pe râurile mici, creșteri importante de debite și niveluri şi depășiri ale **COTELOR DE ATENŢIE** s-au înregistrat pe unele râuri din bazinele hidrografice Iza, Tur, Lăpuș, Someșul Mare, bazinul superior al Arieșului.

Se situează peste **COTELE DE ATENȚIE** râurile la stațiile hidrometrice: Mara – Vadu Izei (180+5)-jud.MM, Iza – Vadu Izei (300+10)-jud. MM, Ilva – Poiana Ilvei (150+20)-jud.BN, Bârgău – Mureșenii Bârgăului (110)-jud.BN, Lăpuș – Răzoare (150+38)-jud.MM, Arieș – Scărișoara (120+4)-jud.AB.

Debitele se situează, în general, la valori cuprinse între 30-90 % din valorile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Iza, Tur, Lăpuş, Arieş, Nera, Cibin, Suceava, Moldova, Bistrița, Trotuș, Putna, bazinele superioare ale Someșului, Crișurilor, Someșului Mic, Mureșului, Târnavelor, Begăi, Timişului, Carașului şi Cernei și pe cursurile superioare ale Jiului și Buzăului şi mai mici (sub 30 %) pe afluenţii Bârladului şi Prutului.

Formațiunile de gheață (predominant gheaţă la mal) au fost în diminuare, restrângere şi eliminare, fiind prezente numai în bazinele superioare ale Mureşului, Bistriţei şi Lotrului.

Este în vigoare **Atenţionarea Hidrologică nr. 6** din 09.03.2019.

Debitele vor fi, în general, în creștere, ca urmare a efectului combinat al precipitațiilor lichide prognozate, cedării apei din stratul de zăpadă din zona de munte și propagării, exceptând râurile din bazinele hidrografice Bârlad și Prut, unde vor fi relativ staționare și râurile din bazinele superioare: Vișeu, Iza, Tur, Lăpuș, Someș, Crasna, Barcău, Crișuri, Arieș, Bega, Timiș, Bârzava, Bistrița, unde vor fi în scădere.

Sunt posibile creșteri mai însemnate de niveluri și debite pe unele râuri din zonele de munte din jumătatea de sud a țării, ca urmare a precipitațiilor prevăzute și cedării apei din stratul de zăpadă și pe cursurile inferioare ale râurilor din Maramureș, ca urmare a propagării.

Se vor situa peste **COTELE DE ATENȚIE** râurile la stațiile hidrometrice Lăpuș-Lăpușel (350+30)-jud.MM, Iza-Vadu Izei (300+50)-jud.MM.

Formațiunile de gheață (predominant gheață la mal) vor fi în ușoară extindere și intensificare pe râurile mici din Maramureș.

Se menține în vigoare **Atenţionarea Hidrologică nr. 6** din 09.03.2019, până la ora 1600.

**DUNĂRE**

Debitul la intrarea în ţară (secţiunea Baziaş) în intervalul 10 – 11.03.2019 a fost în creștere având valoarea de 5300 m3/s, sub media multianuală a lunii martie (6700 m3/s).

În aval de Porţile de Fier debitele au fost în creștere la Gruia și pe sectorul Zimnicea – Galați și în scădere pe sectoarele Calafat – Tr. Măgurele și Isaccea - Tulcea.

Debitul la intrarea în ţară (secţiunea Baziaş) va fi în creștere (5400 m3/s).

În aval de Porţile de Fier debitele vor fi în creştere pe sectoarele Gruia – Calafat și Giurgiu – Tulcea și în scădere pe sectorul Bechet - Zimnicea.

**2.** **Situaţia meteorologică în intervalul 10.03.2019, ora 08.00 – 11.03.2019, ora 06.00**

**ÎN ŢARĂ**

Deși valorile termice au scăzut ușor față de ziua precedentă în regiunile nordice, centrale și estice, vremea a fost în continuare caldă, chiar deosebit de caldă în sudul și sud-estul țării, unde abaterile termice au fost de până la 11...14 grade. Cerul a fost variabil, cu înnorări temporare în cursul zilei în nord-vestul și nord-estul teritoriului, unde au fost ploi slabe, dar care au avut mai ales caracter de aversă, iar în zona montană aferentă au căzut precipitații mixte. Spre seară și noaptea, nebulozitatea s-a extins treptat și pe arii relativ extinse a plouat, în general slab, în vestul și centrul țării, iar la munte, la peste 2000 m s-au semnalat lapovițe și ninsori. Vântul a prezentat intensificări, mai ales în cursul zilei, în cea mai mare parte a țării, cu rafale, în general, între 55 și 70 km/h și izolat peste 90 km/h, iar la munte, în special pe creste, a suflat tare, cu viteze de peste 90 km/h, până la 144 km/h în în Carpații Orientali, unde zăpada a fost spulberată. La ora 20.00, mai era strat de zăpadă la munte, ce măsura până la 236 cm în Masivul Făgăraș, la Bâlea Lac. Temperaturile maxime au fost cuprinse între 9 grade la Ocna Șugatag și 22 de grade la Băile Herculane, Drobeta-Turnu Severin, Calafat, Băilești, Bechet, Giurgiu și Brăila. La ora 06.00, valorile termice se încadrau între 3 grade la Tîrgu Logrești și 15 grade la Mangalia.

***OBSERVAȚII*** *- De ieri dimineață de la ora 06.00 au fost în vigoare* ***35 de mesaje pentru fenomene meteorologice periculoase imediate,*** *după cum urmează:* ***6 avertizări cod portocaliu****, 3 emise de CNPM - București și câte 1 de SRPV Sibiu, SRPV Cluj-Napoca și respectiv SRPV Bacău și* ***29 de atenționări cod galben****, câte 7 emise de SRPV Cluj-Napoca și SRPV Sibiu, 5 de SRPV Timișoara, 4 de CNPM - București pentru Muntenia, 3 de SRPV Bacău, 2 de SRPV Constanța și 1 de SRPV Craiova.*

**LA BUCUREŞTI**

Vremea s-a menținut deosebit de caldă pentru această dată. Cerul a fost variabil, iar vântul a prezentat intensificări în cursul zilei, cu viteze la rafală de până la 55 km/h. Temperatura maximă a fost de 20 de grade la Afumați și 21 de grade la Filaret și Băneasa, iar la ora 06.00 se înregistrau 12 grade la Filaret și Băneasa și 13 grade la Afumați.

**3. Prognoza meteorologică în intervalul 11.03.2019, ora 08.00 – 12.03.2019, ora 08.00**

**ÎN ŢARĂ**

Deși valorile termice vor fi în ușoară scădere față de ziua precedentă, vremea se va menține caldă pentru această dată, deosebit de caldă în sud-estul țării. Cerul va avea înnorări și vor fi precipitații, predominant ploi, pe arii extinse în jumătatea de sud a țării, unde cantitățile de apă vor fi mai însemnate și local în restul teritoriului. În zona de munte vor fi precipitații mixte. **Îndeosebi în cursul zilei, la munte vântul va sufla tare, cu viteze de peste 80...90 km/h, iar în zona înaltă, mai ales a Carpaților Orientali și Meridionali, se vor depăși 100...120 km/h. La altitudini de peste 1800 m, temporar va ninge viscolit.** Intensificări temporare ale vântului se vor semnala și în celelalte regiuni, cu viteze în general de 50...60 km/h, iar în Moldova și Transilvania, rafalele vor atinge 60...70 km/h. Temperaturile maxime se vor situa între 7 și 19 grade, iar cele minime  între -3 și 6 grade.

**LA BUCUREŞTI**

Vremea va fi în continuare deosebit de caldă pentru această dată, deși temperatura aerului va fi în scădere față de intervalul precedent. Cerul va fi temporar noros și începând din orele serii va ploua, iar în cursul nopții vor fi condiții de lapoviță. Vântul va continua să prezinte intensificări, mai ales în prima parte a zilei, cu viteze la rafală, în general, de 45...55 km/h. Temperatura maximă se va situa în jurul valorii de 18 grade, iar cea minimă va fi de 3...4 grade.

1. ***CALITATEA APELOR***

***Administrația Națională Apele Române*** informează despre producerea, la data de 10.03.2019, la ora 17.50, unei poluări accidentale a apei râului Mureș (manifestată prin culoare maronie), în zona de evacuare ape uzate epurate din stația de epurare Cristești, Jud. Mureș. Reprezentanți ai SH Mureș și IBA din cadrul ABA Mureș s-au deplasat în teren pentru investigații. Nu s-a raportat mortalitate piscicolă. Nu se cunoaște deocamdată nici natura substanței poluante și nici poluatorul.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**Comisariatul Județean Constanța din cadrul Gărzii Naționale de Mediu** informează telefonic despre producerea, la data de 10.03.2019,la ora 19.00, unui incendiu de vegetatie uscată, în localitatea Năvodari, spre Dana 9. Reprezentanții ISU Constanța au intervenit pentru stingere. Nu se cunosc cauzele declanșatoare. Vom reveni cu informații suplimentare.

**Comisariatul Județean Covasna din cadrul Gărzii Naționale de Mediu** informează telefonic despre producerea, la data de 10.03.2019,la ora 13.30, unui incendiu la acoperișul unui atelier de prelucrare a lemnului (sicrie)-SC Toreta SRL din localitatea Lisnău, comuna Ozun, județul Covasna. A ars acoperișul clădirii pe o suprafață de aproximativ 350 mp cu degajare mare de fum în atmosferă. Incendiul a fost lichidat de către ISU Covasna, în aceeași zi, la ora 15.00. Cauza probabilă o reprezintă jarul sau scânteile purtate de vânt și căzute pe materiale combustibile.

**Comisariatul Județean Bacău din cadrul Gărzii Naționale de Mediu** informează telefonic despre producerea, la data de 10.03.2019,la ora 11.45, unui incendiu la un depozit de materiale de constructie din satul Beresti, comuna Sascut, jud.Bacau. În urma incendiului, a fost afectate alte două depozite cu paie și lucerna, unul aflat alături și unul vis a vis. Singurele deseuri identificate au fost deșeuri metalice de tabla. ISU Bacău a intervenit pentru stingere. Zona nu este o zona cu locuințe apropiate. Nu se cunosc cauzele declansatoare. Vom reveni cu informații suplimentare.

***Administrația Rezervației Biosferei Delta Dunării*** informează telefonic despre producerea, la 10.03.2019, la ora 10.30, unui incendiu de vegetatie uscata (stuf, papură, iarbă uscată), Districtul Crișan, arealul Maliuc-Crisan, in zona inundabila a lacului Iacub, județul Tulcea. Nu se cunosc cauzele declansatoare. Vom reveni cu informații suplimentare.

***Administrația Rezervației Biosferei Delta Dunării*** revine telefonic cu informații despre incendiul produs, la 09.03.2019, la ora 11.30, în zona de reconstrucție ecologică Incinta Fortuna-Canal Centură, județul Tulcea, menționând că incendiul s-a stins de la sine în aceeași zi, la ora 15.00. Au ars 10 hectare de vegetatie uscata (stuf, papură, iarbă uscată) Nu au fost afectate obiective socio-culturale sau economice. Nu s-au înregistrat mortalități la speciile de păsări, reptile și mamifere.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE